## Odluka o troškovima mirenja i postupaka u potrošačkim sporovima pred Sudom časti Hrvatske obrtničke komore i pred Centrom za mirenje pri Hrvatskoj obrtničkoj komori

### NN 81/2008 (14.7.2008.), Odluka o troškovima mirenja i postupaka u potrošačkim sporovima pred Sudom časti Hrvatske obrtničke komore i pred Centrom za mirenje pri Hrvatskoj obrtničkoj komori

# HRVATSKA OBRTNIČKA KOMORA

2655

Na temelju odredbe članka 130. stavka 4. Zakona o zaštiti potrošača (»Narodne
novine« 79/07) te članka 31. Statuta Hrvatske obrtničke komore (»Narodne novine«
21/99, 62/02, 116/02 – pročišćeni tekst, 158/02, 101/04, 187/04 i 12/06),
Upravni odbor Hrvatske obrtničke komore na svojoj 12. sjednici održanoj 19.
svibnja 2008. godine uz suglasnost ministra gospodarstva, rada i poduzetništva
RH donio je

## ODLUKU

### O TROŠKOVIMA MIRENJA I POSTUPAKA U POTROŠAČKIM SPOROVIMA PRED SUDOM ČASTI HRVATSKE OBRTNIČKE KOMORE I PRED CENTROM ZA MIRENJE PRI HRVATSKOJ OBRTNIČKOJ KOMORI

Članak 1.
Ovom Odlukom određuju se visine nagrada, naknada i ostalih troškova mirenja i
postupaka u potrošačkim sporovima koji će se rješavati pred Sudom časti HOK-a
(dalje: Sud časti) i Centrom za mirenje pri HOK-u (dalje: Centar za mirenje).
TROŠKOVI MIRENJA I OSTALI TROŠKOVI
Članak 2.
Troškovi mirenja i postupaka u potrošačkim sporovima pred Sudom časti i Centrom
za mirenje sastoje se od:
– administrativnih troškova,
– troškova nagrada i naknada sucima Suda časti,
– troškova nagrada i naknada izmiriteljima Centra za mirenje,
– troškova nagrada i naknada drugim sudionicima čije je stručno znanje potrebno
u postupcima pred Sudom časti i Centrom za mirenje,
– troškova objava presuda Suda časti u tisku.
Ostali troškovi mirenja sastoje se od:
– troškova stručne edukacije
ADMINISTRATIVNI TROŠKOVI
Članak 3.
U administrativne troškove ubrajaju se:
– trošak administriranja jednog predmeta pred Sudom časti u iznosu od 500,00 kn,
– trošak administriranja jednog predmeta pred Centrom za mirenje u iznosu od
300,00 kn,
Administrativni troškovi iz stavka 1. ovoga članka namijenjeni su za pokriće
troškova dostave, fotokopiranja, prijepisa i drugih administrativnih poslova
vezanih uz navedeni potrošački spor.
TROŠKOVI NAGRADA I NAKNADA SUCIMA I IZMIRITELJIMA
Članak 4.
U troškove nagrade sucima Suda časti i izmiriteljima Centra za mirenje ubrajaju
se:
– nagrada sucu pojedincu za provođenje prethodnog postupka mirenja odnosno
izradu rješenja u iznosu od 100,00 kn neto,
– nagrada predsjedniku vijeća Suda časti po raspravi u prvostupanjskom postupku
u iznosu od 100,00 kn neto,
– nagrada predsjedniku vijeća ili sucu izvjestitelju Suda časti po sjednici u
drugostupanjskom postupku u iznosu od 100,00 kn neto,
– nagrada članu vijeća Suda časti po raspravi u predmetu u prvostupanjskom
postupku u iznosu od 50,00 kn neto,
– nagrada članu vijeća Suda časti po predmetu u drugostupanjskom postupku u
iznosu od 50,00 kn neto,
– nagrada predsjedniku vijeća Suda časti u prvostupanjskom postupku za izradu
rješenja u iznosu od 100,00 kn neto,
– nagrada predsjedniku vijeća Suda časti u prvostupanjskom postupku za izradu
presude u iznosu od 200,00 kn neto,
– nagrada predsjedniku vijeća ili sucu izvjestitelju Suda časti u
drugostupanjskom postupku za izradu rješenja ili presude u iznosu od 300,00 kn
neto,
– nagrada izmiritelju Centra za mirenje po sporu u iznosu od 600,00 kn neto bez
obzira na broj sastanaka u postupku mirenja.
Drugi sudionici čije je stručno znanje potrebno u postupcima pred Sudom časti i
Centrom za mirenje, a nisu zaposlenici HOK-a, područnih obrtničkih komora, kao i
udruženja obrtnika, (npr. prevoditelji, zapisničari, stenografi, fotografi i
ostali) imaju pravo na nagradu u iznosu kojeg utvrdi predsjednik Suda časti
odnosno Centra za mirenje vodeći računa o posebnostima konkretnog predmeta i o
uobičajenim nagradama za takav rad.
Predsjednik Suda časti odnosno Centra za mirenje može u izuzetnim slučajevima,
cijeneći sve okolnosti spora, a posebno načelo pravičnosti, načelo etičnosti u
poslovanju, zaštitu ugleda obrtništva, zaštitu interesa većeg broja potrošača,
odobriti isplatu nagrade vještaku kao trošak postupka iz čl. 2. ove Odluke ako
je nalaz vještaka neophodan za nastavak postupka.
Pod troškom objave presude Suda časti podrazumijeva se trošak objave u javnom
tisku.
Članak 5.
Sucima Suda časti, izmiriteljima Centra za mirenje i drugim sudionicima u
postupku u smislu ove Odluke pripada pravo na naknadu troškova koji
podrazumijevaju naknadu putnih troškova, troškova smještaja i dnevnice ako imaju
prebivalište odnosno boravište izvan mjesta provođenja radnji u postupku pred
Sudom časti odnosno Centrom za mirenje.
Putni troškovi obuhvaćaju izdatke za dolazak iz mjesta prebivališta, odnosno
boravišta do mjesta provođenja radnji u postupku pred Sudom časti odnosno
Centrom za mirenje, kao i povratak u mjesto prebivališta, odnosno boravišta.
Putni troškovi obuhvaćaju naknadu za prijevoz sredstvima javnog prijevoza (npr.
tramvaj, vlak, autobus, brod, zrakoplov).
Predsjednik Suda časti odnosno predsjednik Centra za mirenje može predložiti
odobravanje korištenja osobnog vozila u skladu s kriterijima utvrđenim važećim
aktom Hrvatske obrtničke komore, a odobrenje daje ovlaštena osoba Hrvatske
obrtničke komore.
Članak 6.
Troškovi smještaja obuhvaćaju nužne izdatke za smještaj za vrijeme zadržavanja
izvan mjesta prebivališta, odnosno boravišta, kada je ono različito od mjesta
provođenja radnji u postupku pred Sudom časti odnosno Centrom za mirenje.
Naknada troškova iz stavka 1. ovog članka priznaje se u visini iznosa hotelskog
računa u hotelu sa četiri zvjezdice.
OSTALI TROŠKOVI
Članak 7.
U ostale troškove ubrajaju se:
– edukacija sudaca Suda časti, izmiritelja Centra za mirenje te ovlaštenih
djelatnika koji će na nivou područnih obrtničkih komora provoditi i organizirati
postupke pred Sudom časti i provoditi i organizirati postupke mirenja pred
Centrom za mirenje i slične aktivnosti sa ciljem podizanja svijesti o
alternativnom načinu rješavanja potrošačkih sporova radi efikasnije provedbe
odredbi Zakona o zaštiti potrošača.
Članak 8.
Pisane prijedloge naloga za isplatu nagrada i troškova temeljem ove Odluke daje
tajnik Suda odnosno Centra, a isplatu odobrava naredbodavac ili osoba koju on
ovlasti.
Članak 9.
Sredstva za isplatu troškova koji se isplaćuju temeljem ove Odluke osiguravaju
se u državnom proračunu u skladu s odredbom članka 130. stavka 6. Zakona o
zaštiti potrošača.
Sud časti i Centar za mirenje dva puta godišnje do 31. srpnja tekuće godine i do
31. siječnja naredne godine podnose Ministarstvu gospodarstva, rada i
poduzetništva izvješće o utrošenim proračunskim sredstvima temeljem ove Odluke.
Članak 10.
Ova Odluka stupa na snagu i primjenjuje se danom objave u »Narodnim novinama«.
Broj: 4-1766-3279-122-2008
Zagreb, 19. svibnja 2008.

Predsjednik
Hrvatske obrtničke komore
**Mato Topić, v. r.**

Odluka, NN 81/2008-2655
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)